नोएडा में शिव मंदिर में तोड़फोड़, मिल खून के धब्बे, पुलिसकर्मियों ने जांच शुरू की
पुलिस उपायुक्त हरीश चंदर ने बताया कि स्थानीय पुलिस को बहलोलपुर गांव में एक शिव मंदिर के अंदर तोड़फोड़ के बारे में सूचना मिली थी। उन्होंने कहा, ‘‘फोरेंसिक विशेषज्ञों और श्वान दस्ता के साथ पुलिस की एक टीम तुरंत घटनास्थल पहुंची, जहां एक मूर्ति क्षतिग्रस्त हालत में मिली।’’
नोएडा (उप्र): नोएडा के एक गांव में सोमवार सुबह एक मंदिर के अंदर भगवान की मूर्ति क्षतिग्रस्त पाई गई, जिसके बाद पुलिस ने मामले में जांच शुरू की है। अधिकारियों ने यह जानकारी दी। पुलिस उपायुक्त (मध्य नोएडा) हरीश चंदर ने बताया कि स्थानीय पुलिस को बहलोलपुर गांव में एक शिव मंदिर के अंदर तोड़फोड़ के बारे में सूचना मिली थी। उन्होंने कहा, ‘‘फोरेंसिक विशेषज्ञों और श्वान दस्ता के साथ पुलिस की एक टीम तुरंत घटनास्थल पहुंची, जहां एक मूर्ति क्षतिग्रस्त हालत में मिली।’’अपर पुलिस उपायुक्त (जोन द्वितीय) इला मारन ने बताया, ‘‘घटनास्थल पर खून के धब्बे भी मिले हैं, जो प्रथम दृष्टया मानव रक्त की तरह दिखते हैं। जाहिर है, शीशे के आवरण में रखी मूर्ति को निकालने के लिए जिस व्यक्ति ने शीशा तोड़ा होगा उसे चोट लग गई होगी और उसका खून गिर गया होगा।’’डीसीपी चंदर ने कहा कि पुलिस मामले में हर दृष्टिकोण से जांच कर रही है और इस अफवाह का खंडन किया कि मंदिर परिसर के अंदर मांस का एक टुकड़ा भी पड़ा हुआ था। उन्होंने कहा कि पुलिस ने मंदिर के पुजारी से भी संपर्क किया है, जो रात में अपने घर चला गया था और सुबह मंदिर आने पर उसने तोड़फोड़ देखी।डीसीपी ने कहा, ‘‘घटना के समय मंदिर के पुजारी को बंधक बनाए जाने की अफवाह भी गलत है।’’ उन्होंने कहा कि गांव में कानून-व्यवस्था की स्थिति नियंत्रण में है और मामले में प्राथमिकी दर्ज कर आगे की जांच की जा रही है।(इनपुट- एजेंसी)